CELEX: 32014R0462
Language: mt
Date: 2014-05-05 00:00:00
Title: Regolament ta' Implimentazzjoni tal-Kummissjoni (UE) Nru 462/2014 tal- 5 ta' Mejju 2014 li japprova s-sustanza bażika Equisetum arvense L., skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti u li jemenda r-Regolament ta' Implimentazzjoni tal-Kummissjoni (UE) Nru 540/2011  Test b'rilevanza għaż-ŻEE

7.5.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 134/28
               
            REGOLAMENT TA' IMPLIMENTAZZJONI TAL-KUMMISSJONI (UE) Nru 462/2014
      tal-5 ta' Mejju 2014
      li japprova s-sustanza bażika Equisetum arvense L., skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti u li jemenda r-Regolament ta' Implimentazzjoni tal-Kummissjoni (UE) Nru 540/2011
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 23(5) flimkien mal-Artikolu 13(2) u l-Artikolu 78(2) tiegħu,
      Billi:
      
                  (1)
               
               
                  B'konformità mal-Artikolu 23(3) tar-Regolament (KE) Nru 1107/2009, il-Kummissjoni, fit-28 ta' Diċembru 2011, irċeviet applikazzjoni mill-Institut Technique de l'Agriculture Biologique (ITAB) għall-approvazzjoni tal-Equisetum arvense L. bħala sustanza bażika. Dik l-applikazzjoni ġiet akkumpanjata mit-tagħrif meħtieġ skont it-tieni subparagrafu tal-Artikolu 23(3).
               
            
                  (2)
               
               
                  Il-Kummissjoni talbet lill-Awtorità Ewropea dwar is-Sigurtà fl-Ikel (minn hawn' il quddiem “l-Awtorità”) għal assistenza xjentifika. Fl-24 ta' Mejju 2013, l-Awtorità ppreżentat rapport tekniku dwar is-sustanza kkonċernata lill-Kummissjoni (2). Il-Kummissjoni ppreżentat ir-rapport ta' analiżi u dan l-abbozz ta' regolament dwar l-approvazzjoni ta' Equisetum arvense L. lill-Kumitat Permanenti dwar il-Katina Alimentari u s-Saħħa tal-Annimali fl-20 ta' Marzu 2014.
               
            
                  (3)
               
               
                  Id-dokumentazzjoni pprovduta mill-applikant u r-riżultati tal-eżaminazzjoni mwettqa mill-Awtorità (3) skont ir-Regolament (KE) Nru 1924/2006 tal-Parlament Ewropew u tal-Kunsill (4) juru li l-Equisetum arvense L. tissodisfa l-kriterji ta' oġġett tal-ikel kif iddefinit fl-Artikolu 2 tar-Regolament (KE) Nru 178/2002 tal-Parlament Ewropew u tal-Kunsill (5). Barra minn hekk, din ma tintużax l-aktar għal finijiet ta' protezzjoni tal-pjanti, iżda tista' tintuża fil-protezzjoni tal-pjanti fi prodott magħmul mis-sustanza fil-kwistjoni u ilma. Konsegwentement, għandha titqies bħala sustanza bażika.
               
            
                  (4)
               
               
                  Billi s-sustanza bażika ikkonċernata hija prodott tal-ikel li ma jeħtiġx awtorizzazzjoni speċifika skont ir-Regolament (KE) Nru 178/2002, hija meqjusa li tiġi evalwata bħala li m'għandha la effett ta' ħsara immedjat u lanqas ittardjat fuq is-saħħa tal-bniedem jew tal-annimali, u lanqas effett mhux aċċettabbli fuq l-ambjent.
               
            
                  (5)
               
               
                  Mill-eżamijiet li saru, deher li l-Equisetum arvense L. hija mistennija tissodisfa, b'mod ġenerali, ir-rekwiżiti stabbiliti fl-Artikolu 23 tar-Regolament (KE) Nru 1107/2009/KEE, b'mod partikolari fir-rigward tal-użijiet li ġew eżaminati u spjegati fir-rapport ta' analiżi tal-Kummissjoni. Skont l-Artikolu 13(2) tar-Regolament (KE) Nru 1107/2009 flimkien mal-Artikolu 6 tiegħu kif ukoll fid-dawl tal-għarfien xjentifiku u tekniku attwali, jeħtieġ li jiġu inklużi ċerti kundizzjonijiet għall-approvazzjoni li huma spjegati fl-Anness I ta' dan ir-Regolament.
               
            
                  (6)
               
               
                  Skont l-Artikolu 23(5) tar-Regolament (KE) Nru 1107/2009, is-sustanzi bażiċi għandhom jiġu elenkati separatament fir-Regolament imsemmi fl- Artikolu 13(4) tar- Regolament (KE) Nru 1107/2009. Għalhekk huwa xieraq li tiżdied Parti C fl-Anness tar-Regolament ta' Implimentazzjoni tal-Kummissjoni (UE) Nru 540/2011 (6). Għalhekk, dak ir-Regolament għandu jiġi emendat skont dan.
               
            
                  (7)
               
               
                  Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
               
            ADOTTAT DAN IR-REGOLAMENT:
      Artikolu 1
      Approvazzjoni ta' sustanza bażika
      Is-sustanza attiva Equisetum arvense L., kif speċifikat fl-Anness I, hija approvata skont il-kundizzjonijiet stabbiliti f'dak l-Anness.
      Artikolu 2
      Emendi fir-Regolament ta' Implimentazzjoni tal-Kummissjoni (UE) Nru 540/2011
      (1)   Fl-Artikolu 1 tar-Regolament (UE) Nru 540/2011, it-tieni subparagrafu huwa mibdul b'dawn iż-żewġ paragrafi li ġejjin:
      
         “Is-sustanzi attivi approvati skont ir-Regolament (KE) Nru 1107/2009 huma dawk elenkati fil-Parti B tal-Anness ta' dan ir-Regolament. Is-sustanzi bażiċi approvati skont ir-Regolament (KE) Nru 1107/2009 huma dawk elenkati fil-Parti C tal-Anness ta' dan ir-Regolament.”
      
      (2)   L-Anness tar-Regolament (UE) Nru 540/2011 huwa emendat skont l-Anness II ta' dan ir-Regolament.
      Artikolu 3
      Id-dħul fis-seħħ u d-data tal-applikazzjoni
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-5 ta' Mejju 2014.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 309, 24.11.2009, p. 1.
      
         (2)  Ir-riżultat tal-konsultazzjoni mal-Istati Membri u l-EFSA dwar l-applikazzjoni għas-sustanza bażika Equisetum arvense L. u l-konklużjonijiet li waslet għalihom l-EFSA rigward il-punti speċifiċi li tqajmu. 2013:EN-427.23 pp.
      
         (3)  Il-Bord tal-EFSA dwar Prodotti Djetetiċi, Nutrizzjoni u Allerġiji (NDA) EFSA Journal 2009; 7(9): 1289 doi: 10.2903/j.efsa.2009.1289.
      
         (4)  Ir-Regolament (KE) Nru 1924/2006 tal-Parlament Ewropew u tal-Kunsill tal-20 ta' Diċembru 2006 dwar indikazzjonijiet dwar in-nutrizzjoni u s-saħħa mogħtija fuq l-ikel (ĠU L 404, 30.12.2006, p. 9).
      
         (5)  Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).
      
         (6)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
      
         ANNESS I
         
                     Isem Komuni,
                     Numri ta' Identifikazzjoni
                  
                  
                     Isem tal-IUPAC
                  
                  
                     Purità (1)
                     
                  
                  
                     Data tal-approvazzjoni
                  
                  
                     Dispożizzjonijiet speċifiċi
                  
               
                     
                        Equisetum arvense L.
                     Nru CAS: mhux assenjat
                     Nru CIPAC: mhux assenjat
                  
                  
                     Mhux applikabbli
                  
                  
                     Farmakopea Ewropea
                  
                  
                     fl-1 ta' Lulju 2014.
                  
                  
                     
                        Equisetum arvense L. tista' tintuża skont il-kundizzjonijiet speċifiċi inklużi fil-konklużjonijiet tar-rapport ta' analiżi dwar l-Equisetum arvense L. (SANCO/12386/2013) u b'mod partikolari fl-Appendiċi I u II tiegħu, kif ġie ffinalizzat fil-Kumitat Permanenti dwar il-Katina Alimentari u s-Saħħa tal-Annimali fl-20 ta' Marzu 2014.
                  
               
            (1)  Aktar dettalji dwar l-identità, l-ispeċifikazzjoni u l-modalità tal-użu tas-sustanza attiva jinsabu fir-rapport ta' analiżi.
      
      
         ANNESS II
         L-Anness tar-Regolament ta' Implimentazzjoni (UE) Nru 540/2011 huwa emendat kif ġej:
         
                     (1)
                  
                  
                     It-titolu tal-Anness jinbidel b'dan li ġej:
                     “ANNESS SUSTANZI ATTIVI”
                  
               
                     (2)
                  
                  
                     Din il-Parti C hija miżjuda:
                     “PARTI C
                     
                        Sustanzi bażiċi
                     
                     Id-dispożizzjonijiet ġenerali li japplikaw għas-sustanzi kollha elenkati f'din il-Parti: il-Kummissjoni għandha żżomm disponibbli r-rapporti ta' analiżi kollha (minbarra informazzjoni kunfidenzjali skont it-tifsira tal-Artikolu 63 tar-Regolament (KE) Nru 1107/2009) biex ikunu jistgħu jiġu kkonsultati minn kwalunkwe partijiet interessati, jew tagħmilhom disponibbli għalihom fuq talba speċifika.
                     
                                 Numru
                              
                              
                                 Isem Komuni,
                                 Numri ta' Identifikazzjoni
                              
                              
                                 Isem tal-IUPAC
                              
                              
                                 Purità (*)
                                 
                              
                              
                                 Data tal-approvazzjoni
                              
                              
                                 Dispożizzjonijiet speċifiċi
                              
                           
                                 1
                              
                              
                                 
                                    Equisetum arvense L.
                                 Nru CAS: mhux assenjat
                                 Nru CIPAC: mhux assenjat
                              
                              
                                 Mhux applikabbli
                              
                              
                                 Farmakopea Ewropea
                              
                              
                                 fl-1 ta' Lulju 2014.
                              
                              
                                 
                                    Equisetum arvense L. tista' tintuża skont il-kundizzjonijiet speċifiċi inklużi fil-konklużjonijiet tar-rapport ta' analiżi dwar l-Equisetum arvense L. (SANCO/12386/2013) u b'mod partikolari fl-Appendiċi I u II tiegħu, kif ġie ffinalizzat fil-Kumitat Permanenti dwar il-Katina Alimentari u s-Saħħa tal-Annimali fl-20 ta' Marzu 2014.
                              
                           
               
            (*)  Aktar dettalji dwar l-identità, l-ispeċifikazzjoni u l-modalitajiet tal-użu tas-sustanza attiva jinsabu fir-rapport ta' analiżi.”